Intoleransi laktosa

Intoleransi laktosa atau hipolaktasia merupakan ketidakupayaan mencerna laktosa iaitu sejenis gula yang terdapat dalam susu dan sesetengah hasil tenusu secara sempurna hingga mengalami kesan sampingan seperti gejala-gejala sakit perut, terhasilnya gas sehingga mengentut, cirit-birit, rasa loya, derum perut ataupun muntah tidak lama selepas pengambilan tenusu tersebut. Walau bagaimanapun, gejala-gejala ini tidak mendatangkan sebarang kerosakan kepada saluran usus perut manusia. Tahap intoleransi yang dialami bergantung kepada jumlah produk tenusu yang diambil individu.

Individu yang tidak toleran laktosa kekurangan enzim laktase yang memangkin tindak balas memecah laktosa menjadi glukosa dan galaktosa dalam sistem pencernaannya.  Adalah biasa bagi penghidap keradangan usus mengalami gejala-gejala gastrousus setelah mengambil laktosa, namun sejauh mana terdapatnya kekurangan laktasa dalam golongan ini belum dikaji dengan menyeluruh.

Kebanyakan mamalia lazimnya berhenti menghasilkan laktase, dan oleh itu berhenti menerima laktosa, selepas bercerai susu, tetapi sesetengah populasi manusia telah mengembangkan keterusan laktase, iaitu pengeluaran laktase berlanjutan hingga usia dewasa. Kajian mendapati bahawa intoleransi laktosa lebih umum di dunia daripada keterusan laktase, malah variasi ini adalah genetik. Kajian terhadap 21 orang perempuan berketurunan Afrika-Amerika mendapati bahawa 75% daripada mereka mengalami penyusutan dalam aktiviti laktase sewaktu remaja. Kekerapan intoleransi laktosa adalah 5% di Eropah Utara ke 90% di sesetengah negara Afrika dan Asia. Taburan ini kini dipercayai berpunca daripada pemilihan semula jadi yang menyebelahi individu yang berketerusan laktase dalam budaya-budaya di mana terdapatnya hasil tenusu sebagai sumber makanan.

Jenis 
 Hipolaktasia primer: keadaan penghasilan laktase dalam badan yang dihasilkan semakin berkurang dengan usia disebabkan faktor ketiadaan alel ketahanan laktase (lactase persistence) dalam genetik individu. Alel ketahanan tersebut paling tinggi didapati dalam kalangan masyarakat Eropah Barat Laut semakin mengurang menuju selatan ke Eropah Selatan dan Timur Tengah sampai ia paling kurang di Asia dan Afrika kecuali dalam kalangan masyarakat menggembala ternakan meragut.
 Hipolaktasia sekunder: disebabkan kecederaan dalam usus kecil akibat pelbagai penyakit termasuk gastroenteritis, penyakit seliak, penyakit Crohn, kolitis berulser, kemoterapi, jangkitan parasit dalam usus seperti giardia atau faktor persekitaran lain. Hipolaktasia jenis ini boleh dialami baik dalam kalangan anak-anak mahupun dewasa tetapi boleh dipulihkan semula.
 Kekurangan laktase kongenital: menyebabkan bayi tidak terima susu walaupun susu manusia, situasi ini agak jarang dengan sebanyak 40 kes dilaporkan.

Rujukan 

Susu
Sistem pencernaan